Talous- ja sosiaalikomitean lausunto aiheesta "Ehdotus neuvoston asetukseksi (EY) toimenpiteistä trooppisten metsien ja muiden metsien säilyttämisen ja kestävän hoidon edistämiseksi kehitysmaissa"

(1999/C 258/04)

Neuvosto päätti 5. maaliskuuta 1999 EY:n perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "ulkosuhteet"-jaosto antoi lausuntonsa 9. kesäkuuta 1999 (esittelijä oli Seppo Kallio).

Talous- ja sosiaalikomitea hyväksyi yksimielisesti 7. ja 8. heinäkuuta 1999 pitämässään 365. täysistunnossa (heinäkuun 7. päivän kokouksessa) seuraavan lausunnon.

1. Johdanto

1.1. Trooppiset metsävarat ovat tärkeä uusiutuva luonnonvara kehitysmaille. Trooppiset metsät ovat oleellinen osa maapallon biologista monimuotoisuutta. Maapallon ekologinen tasapaino riippuu olennaisesti maailman metsien kasvusta, olemassaolosta ja kestävästä hoidosta. Trooppiset metsävarat ovat merkittäviä kehitysmaiden väestölle ja alueelliselle kehitykselle. Kansainvälisen yhteisön tulee panostaa entistä enemmän kestävän metsätalouden periaatteiden käyttöön ottamiseksi globaalisissa ja alueellisissa sopimuksissa ja järjestelyissä.

1.2. Euroopan unionin on omalla panoksellaan tehostettava toimia, joilla pysäytetään kehitysmaiden trooppisten metsien yli- ja raiskaushakkuut. EU:n kehitysapuohjelmien on tuettava näitä tavoitteita trooppisten metsien suojelussa, uudistamisessa ja hoidossa.

1.3. Myös teollisuusmaiden kasvava trooppisen puun kysyntä on omalta osaltaan lisännyt trooppisten metsien ylihakkuita, jotka ovat heikentäneet paikallisen väestön elinolosuhteita. TSK on kiinnittänyt huomiota näihin ongelmiin jo vuonna 1993 antamassaan lausunnossa(1).

1.4. Komission uudessa ehdotuksessa neuvoston asetukseksi pyritään keskittämään ja suuntaamaan uudelleen EU:n kehitysvaroja trooppisille metsille. Ehdotus on oikeansuuntainen, mutta se ei ole riittävä metsien uudistamisessa, viljelyssä ja tiedotuksessa.

1.5. Ehdotus neuvoston asetukseksi perustuu budjettikohtaan B7-6201. Määrärahat on tarkoitettu yhteisön toimiin, joilla tuetaan trooppisten metsien säilyttämistä, kestävää kehitystä ja biologista monimuotoisuutta niin, että metsien väestöjen elämänlaatua pyritään parantamaan.

2. Yleistä

2.1. Talous- ja sosiaalikomitea ilmaisee suuren huolensa trooppisten metsien tilasta. Vaikka kansainväliset sopimukset edellyttävät trooppisten metsien kestävää hoitoa, trooppisten metsien tuhoaminen jatkuu edelleen monissa kehitysmaissa.

2.2. Komission 3. helmikuuta 1999 antama ehdotus uudeksi neuvoston asetukseksi trooppisista metsistä on tervetullut toimenpide. Se on johdonmukaista jatkoa EU:n merkittäville viimeaikaisille saavutuksille, kuten asiakirjalle EY:n kehitysmaaohjelmien arviointi metsäalan osalta - heinäkuu 1998 (Evaluation of the Forestry Component of EC Programmes in Developing Countries). Virstanpylväitä on myös EY:n "metsänhoidon käsikirja" eli Forestry Manual (Guidelines for Forestry Sector Development Cooperation), jossa käsitellään kehitysyhteistyön suuntaviivoja metsänhoidon alalla. Sen ensimmäinen osa julkaistiin lokakuussa 1996. Merkittäviin asiakirjoihin kuuluu myös The EU Tropical Forestry Sourcebook eli trooppisia metsiä käsittelevä EU:n lähdeteos vuodelta 1998, jossa esitetään yhteenveto EU:n toimielinten ja jäsenvaltioiden toimista trooppisten metsien hoidon alalla.

2.3. Komission ehdotuksen erittäin myönteinen puoli on, että siinä todetaan myös Rio de Janeirossa vuonna 1992 pidetyn Yhdistyneiden Kansakuntien ympäristö- ja kehityskonferenssin (UNCED) jälkeen maailmanlaajuisessa metsäpolitiikassa tapahtunut kehitys: hallitustenvälinen metsäpaneeli (IPF, Intergovernmental Panel on Forests) on koordinoinut metsäalaa maailmanlaajuisesti vuosina 1994-1997 ja hallitustenvälinen metsäfoorumi (IFF, Intergovernmental Forum on Forests) on nykyään vastuullinen koordinoiva elin YK:ssa.

2.4. EU:n metsäalan kehitysmaaohjelmia on arvioitu edellä mainitussa asiakirjassa, jossa annetaan yksityiskohtaisia ja konkreettisia suosituksia tuleviksi toimiksi. Tärkein johtopäätös on, että yleistä ja yhdenmukaista trooppisia metsiä koskevaa EU-politiikkaa tarvitaan. Arviointi tukee selkeästi EU:n "metsänhoidon käsikirjan" yleistavoitetta, joka yhdistäisi kaikki trooppiseen metsänhoitoon liittyvät EU:n toimet. Se kattaisi kaikki alueet ja olisi hyödyllinen rahoitusvälineille ja kaikille yksiköille (Evaluation of the Forestry Component, Synthetic Report, s. 23). Tämä olisi parempi perusta uudelle politiikalle kuin vuodelta 1995 peräisin oleva neuvoston asetus, jonka voimassaoloa käsiteltävänä olevalla ehdotuksella pidennetään.

2.5. Kuten johdannossa todetaan, asetusehdotus ohjaa budjettikohdan B7-6201 käyttöä. Siksi arvioinnissa esitetyt huomautukset budjettikohtaan tulisi ottaa vakavasti. Merkittävin huomautus koskee hankkeen toimien tärkeysjärjestyksen puutetta, vaikkakin painopiste on yleisesti trooppisten metsien säilyttämisessä. Ponnisteluja on suunnattu myös metsien kestävään hoitoon, kapasiteetin lisäämiseen ja tutkimukseen. On erityisen tärkeää, että budjettikohtaa B7-6201 ja muuta EU-rahoitusta käytettäisiin tukemaan alue- ja paikallistason toimintaa, organisaatioita ja väestöä.

2.6. Arviossa todetaan lisäksi, että vuonna 1995 annetussa edellisessä neuvoston asetuksessa keskityttiin enemmän trooppisten metsien säilyttämiseen kuin metsien tuottokykyyn. Arviossa suositellaan EU:n metsänhoidon käsikirjan lähestymistapaa, jossa tarkastellaan metsien ekologisia, taloudellisia ja yhteiskunnallis-kulttuurisia näkökohtia tasapainoisemmin.

3. Erityistä

3.1. Talous- ja sosiaalikomitea katsoo, että komission ehdotus ei kaikilta osin heijastele EY:n metsänhoidon käsikirjan näkökantaa, jonka mukaan metsänhoitoyhteistyön teemat ovat moninaisia ja liittyvät hierarkkisesti toisiinsa. Ensimmäinen perusteema on institutionaalinen. Toisin sanoen se liittyy politiikkaan ja instituutioihin. Toinen taso sisältää metsävarat ja niiden käytön, joka voidaan jakaa metsän säilyttämiseen, kestävään hoitoon, uusien metsien perustamiseen, puunkorjuuseen ja sääntelyyn (esimerkiksi todistus metsänhoidosta ja tuotteista). Kolmas taso sisältää tiedon sekä tietotaidon, erityisesti metsäalan koulutuksen, tutkimuksen ja tiedottamisen. Talous- ja sosiaalikomitean mielestä EU:n trooppisiin metsiin kohdistuvissa toimissa tulee ottaa tasapuolisesti huomioon kestävän metsätalouden kaikki osa-alueet (ekologinen, taloudellinen, sosiaalinen).

3.2. Jotta kaikki kestävän metsänhoidon osatekijät otetaan entistä paremmin huomioon, talous- ja sosiaalikomitea ehdottaa, että 2 artiklan määritelmät muotoillaan seuraavasti: "- - kokonaan tai osittain luonnonvaraisia tai istutettuja, primaarisia tai sekundaarisia, sulkeutuneita tai avoimia kuivan tai kostean ilmaston metsäekosysteemejä sekä viljelysmaalla ja muissa metsän ulkopuolisissa ekosysteemeissä kasvavia puita ja pensaita, joista saadaan metsäntuotteita".

3.3. Talous- ja sosiaalikomitean mielestä on mahdotonta harjoittaa laaja-alaista trooppisia metsiä koskevaa politiikkaa, jossa ei oteta huomioon, millainen merkitys on perinteisillä ja uusilla maatalous- ja metsänhoitojärjestelmillä tai yksittäisillä puilla ja metsäpalstoilla, jotka ovat olennainen osa kehitysmaiden maanviljelyjärjestelmiä ja hallitsevat usein niiden metsätaloustuotteiden tarjontaa. Samoin olisi otettava huomioon, että merkittävä metsäntuotteiden lähde voi olla pensaskasvillisuus, jota ei määritellä metsäksi, mutta jota käytetään polttoaineena monissa köyhissä trooppisissa maissa, jotka tarvitsevat eniten EU:n tukea. Kyseisenlaisten kuivien alueiden kasvillisuuden saaminen tuottavaksi metsäksi on yksi keskeinen metsäalan kehitysyhteistyön muoto.

3.4. Vaikka trooppiset metsäviljelmät kattavat nyt alle 2 % trooppisten metsien alasta, niiden merkitys kasvaa kaiken aikaa sekä maaseutuyhteisöjen puuvarojen ja teollisuuden raaka-ainetuotannossa että hiilen sitomisessa. Trooppisia metsiä koskevan EU-politiikan tulisi ehdottomasti kattaa trooppisten metsäviljelmien ympäristö- ja yhteiskunnallis-taloudelliset vaikutukset sekä alue- että maailmantasolla. Tämä linjaus olisi sopusoinnussa muiden EU:n hyväksymien asiakirjojen kanssa kuten UNCEDin oikeudellisesti ei-sitovat metsäperiaatteet (Forest Principles) ja vuoden 1997 hallitustenvälisen metsäpaneelin (IPF:n) loppuraportti. EU:n jäsenmaiden rooli oli keskeinen ko. raporttien tekemisessä.

3.4.1. TSK esittää, että 2 artiklan toisessa kohdassa tulisi vielä selkeämmin korostaa metsien tilan kohentamista käyttämällä sekä metsien luonnollista uusiutumista että puiden istutusta hakatuilla ja muutoin heikoilla metsäalueilla.

3.5. TSK haluaa kiinnittää erityistä huomiota 4 artiklaan. EU:n tulisi rohkeammin tuoda esille EU:n tuen tavoite vähentää trooppisen metsäviljelyn kielteisiä seurauksia. EU:n tulisi erityisesti satsata kehitysmaiden kansallisten metsäohjelmien ja -politiikkojen luomiseen ja toteuttamiseen. Metsänviljely on nostettava yhteiskunnallisesti arvostetuksi ja tärkeäksi elinkeinopolitiikan osaksi. Kehitysmaissa on lisättävä ja tehostettava metsänviljelyä. Niinikään alkuperäisten puulajien käyttömahdollisuuksia on laajennettava. Samalla on tutkittava luonnonmetsäalueiden erilaisia kestäviä käyttö- ja kehittämismuotoja. TSK haluaa korostaa myös International Tropical Timber Agreementin tavoitteita.

4. Johtopäätökset

4.1. Talous- ja sosiaalikomitea pitää komission asiakirjan peruslinjauksia oikeina ja kannatettavina. Ehdotus tulisi kuitenkin kytkeä suoraviivaisemmin YK:n johtamiin metsäpolitiikan prosesseihin. EU:n päätöksien ja kansainvälisten sopimusten yhteensopivuutta tulisi parantaa.

4.2. TSK korostaa edelleen tarvetta kestävän metsätalouden määrittelyn täsmentämiseksi myös kehitysmaiden omissa metsäpoliittisissa tavoitteissa ja ohjelmissa.

4.3. EU-ohjelmien suunnittelussa ja toteuttamisessa tulee entistä paremmin ottaa huomioon paikallisten työntekijöiden ja muun väestön tarpeet.

4.4. Komitea ehdottaa, että EU:n kehitysohjelmat trooppisille metsille kytketään selkeästi monenvälisten kansainvälisten sopimuksien velvoitteisiin, kuten Rion julistukseen, Agenda 21:een sekä maailman kauppajärjestön, WTO:n sopimuksiin.

4.5. Komitea toivoo, että EU:n kehitysvarat ohjattaisiin nykyistä enemmän tutkimukseen, koulutukseen ja tiedotukseen, joista ensisijainen hyöty pitäisi tulla paikalliselle väestölle.

4.6. Talous- ja sosiaalikomitea ehdottaa lisäsatsauksia hankkeisiin, joilla luodaan ja kehitetään kehitysmaille myös kansallisia kestävään metsätalouteen pohjautuvia metsäpoliittisia ohjelmia. Näillä toimenpiteillä pyrittäisiin luomaan uusia työpaikkoja kehitysmaihin ja parantamaan koulutuksen, sosiaalipolitiikan ja työturvallisuuden tasoa.

4.7. Lopuksi TSK tukee EU:n linjaa laajan, kansainvälisen metsäsopimuksen aikaansaamiseksi, jolla luotaisiin pohja myös trooppisten metsien kestävälle hoidolle, käytölle ja yhteisille kehitysyhteistyökriteereille.

Bryssel 7. heinäkuuta 1999.

Talous- ja sosiaalikomitean

puheenjohtaja

Beatrice RANGONI MACHIAVELLI

(1) EYVL C 249, 13.9.1993, s. 3-5.